
                                                                    AVIZ

asupra proiectului de Lege privind contractarea serviciilor de consultanţă 
şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege privind contractarea serviciilor de consultanţă şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome, trimis cu adresa         nr. PL-x 591 din 7 noiembrie 2011, înregistrată sub nr. 21/272 din                               8 noiembrie  2011. 
     Senatul, în calitate de primă Cameră sesizată, a adoptat iniţiativa legislativă în şedinţa din 31 octombrie 2011, în conformitate cu prevederile articolului 75 alineatul (2) teza a  III-a din Constituţia României, republicată. 
  Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este                         Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 noiembrie 2011.
     Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ trimis cu adresa            nr. 490 din 2 mai  2011 şi  punctul de vedere al Guvernului trimis cu adresa         nr. 1376 din 9 iunie 2011 prin care nu susţine adoptarea acestei iniţiative legislative.
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât companiilor/societăţilor naţionale cu capital de majoritar de stat le sunt aplicabile dispoziţiile articolul 1432 din  Legea nr. 31/1990 privind societăţile comerciale, republicată, cu modificările şi completările ulterioare, care, în ceea ce priveşte competenţele de reprezentare în justiţie a societăţii comerciale, stipulează că acestea aparţin consiliului de administraţie prin preşedintele acestuia sau, după caz, directorului general.
Mai mult decât atât, din modul de redactare a textului iniţiativei legislative se poate remarca că, deşi se doreşte reglementarea unei legi cu doar două articole, art. 1 având o dispoziţie de principiu, totuşi art. 2 anulează scopul art. 1, reglementând faptul că se pot contracta servicii externe de asistenţă, fără a se circumstanţia în niciun fel această excepţie.
În baza acestui text, o instituţie sau autoritate publică poate invoca oricând faptul că structura de specialitate nu poate asigura reprezentarea pentru a fundamenta oportunitatea încheierii unui contract extern de asistenţă juridică.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.

   În raport cu obiectul şi conţinutul său, proiectul de lege face parte din categoria legilor ordinare.
          PREŞEDINTE

